En lille dreng på bare halvandet år blev mandag formiddag hovedperson i en dramatisk situation, da han faldt i en dam på Læsøgade i Frederikshavn. De nærmere omstændigheder kender vagtchef ved Nordjyllands Politi, Per Jørgensen ikke, men han fortæller til TV2 Nord, at drengen var livløs. - Vi fik et opkald klokken 10.35 via 112 om, at drengen var faldet i en dam, så vi sendte selvfølgelig al den hjælp, vi kunne. Der var panikagtig stemning på stedet, siger Per Jørgensen. Udover en ambulance og en lægebil kom også to patruljevogne og en motorcykelbetjent til stedet. Da drengen takket være dagplejerne og redningsfolkene var blevet genoplivet, dannede de eskorte for ambulancen på vej til Aalborg Universitetshospitals Sygehus Nord, hvor han nu er til behandling. - Hans forældre er blevet underrettet og er på sygehuset sammen med ham. Vi kender ikke hans tilstand, men så længe vi ikke hører noget, tager vi det som godt nyt, siger Per Jørgensen til TV2 Nord.

Referat:
En dreng på halvandet år faldt mandag formiddag i en dam i Frederikshavn og var livløs - men takket være dagplejer og redningsfolk blev han genoplivet.